text: প্রকাশিত: মে ১৬, ২০২২, ০৪:৩৬ পিএম
  সর্বশেষ আপডেট : মে ১৬, ২০২২, ১০:৩৬ এএম
  এক দিনে সূচকের পতন প্রায় দুই শতাংশ। ৩৮১টি কোম্পানির মধ্যে দর হারাল প্রায় সাড়ে তিনশ। শতাধিক কোম্পানির দর কমেছে এক দিনে যতটা কমা সম্ভব ততটাই। এমন দিনেও লেনদেন ছাড়াল হাজার কোটি টাকা। অর্থাৎ দম দামে হলেও শেয়ার বিক্রি করে দিচ্ছে বিনিয়োগকারীরা।
  বিশ্বজুড়ে অর্থনীতি নিয়ে উদ্বেগের মধ্যে নিত্যপণ্যর দাম ক্রমেই বেড়ে চলার মধ্যে পুঁজিবাজার নিয়ে উৎকণ্ঠা বেড়েই চলছে বিনিয়োগকারীদের।
  সোমবারের বাজার দেখে কিছু বুঝে উঠতে পারছেন না পুঁজিবাজারে স্টক ব্রোকারদের সমিতি বাংলাদেশ স্টক ব্রোকার অ্যাসোসিয়েশন-ডিবিএর সাবেক সভাপতি মোস্তাক আহমেদ সাদেক বলেন, 'শ্রীলঙ্কার অর্থনৈতিক বিপর্যয়ের পর নানা ধরনের গুজবে পুঁজিবাজার টালমাটাল ছিল। কিন্তু তাই বলে এত বড় ধস কেন, সোট আমরা বুঝতে পারছি না। কী কারণে আকষ্মিক এত বড় ধস হলো, সেটা আমরা সত্যিই কেউ বুঝতে পারছি না। মনে হচ্ছে সবাই বিক্রি করে বাজার থেকে চলে যাবে- এমন অবস্থা।'
  ব্যাংক খাতে ৬টির দর বেড়েছে, আগের দিনের দরে লেনদেন হয়েছে আরও ছয়টি আর কমেছে বাকি ২১টির দর। দুটি কোম্পানির দর কমেছে এক দিনে দর পতনের সর্বোচ্চ সীমা ৫ শতাংশ। আরও শতাধিক কোম্পানির দর কমেছে আশেপাশে। সব মিলিয়ে ১৩০টি কোম্পানির দর কমেছে ৪ শতাংশের বেশি, আরও ৭৬টির দর কমেছে ৩ শতাংশের বেশি, ৫৭টির দর কমেছে ২ শতাংশের বেশি।